
			Uskyldspresumpsjonen

			«Enhver har rett til å bli ansett som uskyldig inntil skyld er bevist etter loven.»

			Norges grunnlov, paragraf 96.

			«Enhver som er anklaget for en straffbar handling har rett til å bli ansett som uskyldig til det er bevist ved offentlig domstolsbehandling, hvor han har hatt alle de garantier som er nødvendig for hans forsvar, at han er skyldig etter loven.»

			FNs verdenserklæring, artikkel 11.

			«Rimelig tvil skal komme den tiltalte til gode.»

			Den europeiske menneskerettskonvensjonen, artikkel 6.

			Den såkalte uskyldspresumpsjonen er kravet enhver har på å bli behandlet og omtalt som uskyldig inntil man er endelig domfelt i en straffesak.

			Herunder er det et mantra i norske rettssaler at det er bedre at ti skyldige går fri enn at én uskyldig blir dømt.

			Så sterk skal rettssikkerheten for den enkelte være i Norge. Og det er et kraftig uttrykk for hvor alvorlig vi betrakter en uriktig domfellelse.

			Den anklagede skal derfor ha enhver fordel av tvilen som måtte foreligge om hva som har skjedd.

		

	
		
			

			Straffeprosessen

			«Etterforskningen skal være objektiv. Er en bestemt person mistenkt, skal etterforskningen søke å kartlegge både det som taler mot ham og det som taler til fordel for ham.»

			Straffeprosessloven paragraf 226.

			«Prinsippet om at enhver rimelig og fornuftig tvil skal komme den tiltalte til gode er en bærebjelke i straffeprosessen.»

			Norges Høyesterett, Rettstidende 2005, side 1353.

		

	
		
			

			FORORD

			– Hva synes du om at jeg skriver denne boken om saken din?

			Eirik Jensen ser ned i kaffekoppen. Det er stille rundt kjøkkenbordet hjemme på Ringerike. For ti år siden ble han arrestert og anklaget for korrupsjon og narkotikasmugling. Tankene flyr om det massive trøkket mot ham disse årene – noe som har gått utover helsa. Men kampen for renvasking går foran alt.

			Eirik løfter blikket.

			– Det er veldig bra. Jeg vil at alt skal komme fram.

			– Du er klar over at hvis jeg finner bevis på at du er skyldig, så kommer jeg til å skrive om det også?

			– Ja. Du kan grave og skrive om alt du finner. Jeg frykter ingenting, svarer Eirik bestemt. 

			Da jeg begynte som krimreporter i TV2 Nyhetene i 1992, fikk jeg høre om en spesiell politimann fra folk i de kriminelle miljøene. En politimann til å stole på. En de kunne kommunisere med. En som satte klare grenser. Navnet var Eirik Jensen. Etter hvert ble jeg bedre kjent med politimannen, som ble hele landets helt da han ledet gjengprosjektet som knuste de kriminelle innvandrergjengene i Oslo på slutten av 2000-­tallet.

			

			I 2012 satt jeg timevis i lokalene til gjengprosjektet for å intervjue ham til boken «Blodig brorskap. På innsiden av de kriminelle gjengene», som kom ut i 2013 – bare måneder før bomben smalt. 

			Samtidig som jeg tilbrakte mye tid med Eirik, og han ledet kampen mot gjengene, skal han altså ha planlagt og gjennomført smugling av hasj i et omfang vi aldri har opplevd i Norge tidligere. Som resten av nasjonen fikk jeg sjokk da Eirik ble arrestert i februar 2014.

			Hva slags person er Eirik Jensen som smugler hasj i stor skala mens han samtidig holder foredrag for ungdom om hvor farlig narkotika er? Han som underviser politiet i flere andre land om hvordan de skal bekjempe livsfarlige gjenger – mens han selv er med i en bande ledet av hasjbaron Cappelen? Er det i det hele tatt mulig å være skrudd sammen på den måten?

			Hvor sannsynlig er dette? Og hvor er de harde, urokkelige bevisene?

			Det var utgangspunktet da jeg bestemte meg for å se nærmere på hele saken. 

			Flere ganger i løpet av min 40 år lange karriere som krimjournalist og forfatter har jeg jobbet med justismordsaker. Fra jeg var krimreporter for TV2 Nyhetene på 1990-­tallet, har jeg vært opptatt av å sette et kritisk søkelys på rettskraftige dommer. Det er liten praksis for dette i norske medier, som altfor ofte har godtatt at dommernes vurderinger er sannheten. 

			Justismordene i Birgitte Tengs-­drapet og Baneheia-­drapene har lært oss at det ikke er slik. Etter at Viggo Kristiansen ble frikjent for drapene i Baneheia, gjennomførte alle de store mediehusene en evaluering av dekningen av saken. Jeg deltok i TV2s gjennomgang siden jeg dekket både etterforskningen og rettssakene mot Viggo Kristiansen og Jan Helge Andersen. Et av de viktigste læringspunktene er at mediene må bli mer kritiske mot påtalemyndigheten og domstolene.

			Jeg har også lært min lekse. Fra å først mene at Viggo Kristiansen ble korrekt dømt, var jeg en av de første journalistene i Norge som varslet om at dette kunne være et justismord. Vekkelsen i Baneheia og min erfaring med justismordsaker dannet bakteppet for min skepsis da Eirik Jensen ble arrestert i 2014. Jeg kjente Jensen fra før og hadde erfart mangelfull etterforskning fra Spesialenheten i andre saker. Samtidig hadde jeg en berettiget skepsis til rettskraftige dommer. 

			Utallige ganger har jeg fått spørsmålet om Jensen er skyldig. Hver gang svarer jeg at det kan kun Jensen vite. Men jeg kan ha en mening om prosessen, bevisene og dommen mot Jensen. Hva var det egentlig som foregikk som endte med å dømme en merittert politimann til fengsel på livstid?

			Muligheten til å grave i denne prosessen kom da jeg fikk tilgang til politiavhørene med Gjermund Cappelen. 3000 sider med strengt fortrolige dokumenter. Først da ble det mulig å finne ut hva som egentlig har skjedd ved å følge utviklingen i politiforklaringene gjennom flere år – og sammenholde dette med hva Cappelen hevdet i rettssakene. Et møysommelig og tidkrevende arbeid, der hver side og hvert avhør må analyseres og settes i riktig kontekst. Mitt arbeid avdekker et klart mønster, der anklagene fra Cappelen mot Jensen endrer seg – for så å endre seg igjen – på flere sentrale punkter. Det står i kontrast til aktors uttalelse i retten om at de stolte på Cappelen og ikke hadde tatt ham i å lyve. Hvorfor må en person som hevder å snakke sant endre forklaring så mange ganger?

			Dommerne fant ingen konkrete bevis mot Jensen. I stedet ble han dømt for psykisk medvirkning. Ved å sende tekstmeldinger skal Jensen ha gjort Cappelen trygg på at det var fritt fram å smugle tonnevis med hasj til Norge. Men det står ingenting om hasj i disse meldingene.

			Dommerne i norske domstoler er helt suverene til å velge hvilke bevis og momenter de vil legge vekt på. I alle domstoler i dette landet har dommerne en ting til felles. De er enerådende og suverene – hver eneste dag. 

			Det blir aldri stilt spørsmål ved domsavgjørelser eller bevisvurderingen. Ingen kikker dommerne i kortene. Ingen evaluerer jobben de gjør. Selv med de store justismordene vi har opplevd i Norge de siste årene, finnes det ingen form for kritisk gjennomgang av domstolene.

			Selvsagt er det viktig i et demokrati med uavhengige domstoler. Men dommerne er vel den eneste yrkesgruppen som ikke må tåle en vurdering og dyptpløyende gjennomgang av jobben de gjør. Bevisvurdering er en krevende øvelse, der ikke bare jussen spiller en viktig rolle, men også livserfaring og menneskelig forståelse.

			Dette har også vært en motivasjon for å fortelle denne historien. Men først og fremst har det vært gjennomgangen av politiavhørene med Cappelen. Det hadde ikke vært mulig å skrive denne boka uten tilgang til disse dokumentene.

			Mens jeg har gravd i saken og forfattet denne boken, har jeg hele tiden hatt et motiverende sitat fra den greske filosofen Aristoteles hengende over pulten: 

			«Den uvitende uttaler, den vise spør og reflekterer.»

			Mars 2025

			Per Asle Rustad

		

	
		
			

			Nytt liv i frihet

			I det samme han ser utover det vakre Åsa-­landskapet på Ringerike, treffer vinterkalde solstråler Eirik Jensen i ansiktet og avdekker at noe av fargen i kinnene er tilbake. Skjegget er like grått som før og håret nykjemmet. Men i den utslitte, litt lutende skikkelsen med det steingråe ansiktet som forlot Kongsvinger fengsel den 13. mars, er noe forvandlet. Det er omtrent på dagen ti år siden helvetet startet. Et mareritt som gjorde den meritterte politimannen til den mest omtalte angivelige skurken i Norge, et liv og en karriere lagt i grus med lovens strengeste straff som resultat. Alt takket være én mann. Gjermund Cappelen – som erkjenner at Eirik reddet livet hans da han var misbruker. Fengselsoppholdet på snaut tre år kostet nesten Eirik livet. Vi husker den likbleke, skjelvende ekspolitimannen bli kjørt ut av fengselet av samboeren Ragna Lise Vikre. Helt nedkjørt og på randen av sammenbrudd.

			Nå sitter han ved kjøkkenbordet hjemme på Ringerike med kaffekoppen og reflekterer over de siste ti årene. Formen er blitt bedre, men fortsatt er han preget av fengselsoppholdet. Jensen orker ikke å la seg intervjue, men har sagt ja til en liten prat i forbindelse med mitt arbeid med denne boken. Lange skogsturer med schäferen og samlivet med Ragna har fått ham på beina igjen. Fengselet gjorde ham syk. Han var ikke syk før han ble buret inne, og har ikke vært syk etter at han kom ut. Det var selve oppholdet bak murene som knakk ham – alt forsterket av en spesiell følelse.

			Urettferdighet.

			Den er så sterk og gnager så jævlig. Hele tiden. Hver eneste dag. Etter alt han ofret mot landets verste kriminelle, var takken å bli dømt til 21 års fengsel – som uskyldig. For han er uskyldig. Det er Eirik krystallklar på – som alltid. Hadde han vært skyldig, hadde han tatt straffen. Men 21 år for noe han ikke har gjort. Det ble for tungt. Han orket ikke mer. Det bekmørke tungsinnet om at nå gikk det mot slutten, ble bare sterkere. Celleveggene kom mot ham. Han hadde kjempet og kjempet. Men ingen ville høre. Hvorfor skulle han orke mer? Men på det mørkeste kom lyset. Ragnas utrettelige innsats for å få til et soningsavbrudd ga endelig resultater. 

			280 dager i frihet. Ni måneder. Det er rett før julen i 2023 ringes inn. Eirik virker rolig, men på innsiden er spenningsnivået høyt. Han venter på avgjørelsen fra Kriminalomsorgen om soningsavbruddet blir forlenget. I første omgang gjaldt avbruddet seks måneder, men saksbehandlingen har tatt sin tid, og nå regner han ikke med å høre noe før på nyåret. Og han som hadde håpet på tidenes julepresang – en forlengelse, som betyr at han kan leve fritt sammen med Ragna. Eirik vet han har fagfolkene med seg. Psykiaterne som erklærer at han ikke er soningsdyktig og aldri kommer til å bli det. Men Kriminalomsorgen har sin egen saksbehandling og får det avgjørende ordet. Mye tyder på at de vil forlenge avbruddet, men Eirik tør ikke håpe for mye. Han er usikker. Kan han fortsette å leve som nå, må han sone med fotlenke, eller ta den tunge turen tilbake til fengselet? I så fall er han ikke i tvil om at han blir like syk igjen på kort tid.

			Ragna har gjort unna morgenøkten i husets velutstyrte trimrom og setter seg ved kjøkkenbordet. Hver dag trener hun før hun jobber videre som illustratør i ulike magasiner. Fra atelieret i annen etasje ser hun utover naturskjønne Åsa med Strandefjorden i bakgrunnen. Eiendommen ligger stille og avskjermet fra omverdenen med kun en liten bondegård som nabo. Utenfor det hvitmalte huset står en Jeep Wrangler parkert, og hunden bjeffer godlynt fra hundegården. Perfekt for en som trenger å ta livet tilbake. Ragna synes Eirik har kommet mer til hektene og engasjerer ham i daglige gjøremål. For Eirik blir dagene litt lange, for han savner noe av det gamle, actionfylte politilivet. Han ser på nyhetene hvordan politiet sliter med gjengene som skyter mer enn noen gang i Oslos gater. Han hadde oppskriften på hvordan gjengene kunne bekjempes, med prosjektet han ledet i 2006. Nå føler Eirik at han betraktes av andre slik dommen beskriver – en av tidenes verste narkotikasmuglere her i landet, en korrupt purk. En av de verste. En samfunnsfiende.

			Selv om han opplever mye støtte, er det noe med hvordan et bilde har festet seg hos folk. Det er et inntrykk han vil gjøre noe med. 

			For det er god grunn til å granske og stille spørsmål ved hva som egentlig foregikk for ti år siden – da Cappelen ble arrestert på kvelden lille julaften og etter hvert snakket Eirik inn i en sak så spesiell at det knapt finnes maken i Europa. Hva var det egentlige bakteppet? Har vi fått vite alt som skjedde i disse prosessene, eller finnes det informasjon som kan kaste nytt lys over hva politi og påtalemyndighet foretok seg for å ta Eirik Jensen? 

			Samtidig forbanner han den dagen han møtte Cappelen for 30 år siden.

		

	
		
			

			Forbindelsen fra helvete

		

	
		
			

			Svært ulik oppvekst for Jensen og Cappelen

			Den er ikke lett å oppdage. Den nesten umerkelige bevegelsen i ansiktet som vitner om en rørt mann. En sliten mann med trist blikk. Et hardkjør og åpenbar mangel på søvn, der saken har utgjort hele livet i døgnets mange våkne timer de siste tre årene. Forsøket på å fremstå tøff og hardhudet mykner i det lille sekundet advokat John Christian Elden i åpen rett beskriver Eirik Jensen med ett ord.

			Hedersmann. 

			Eirik gnir seg lett i øynene som for å viske vekk en tåre.

			Advokaten fortsetter med å ramse opp alt Jensen har gjort som politimann, alt han står for, hvilken størrelse de nå vil kaste i buret, og takken har vært å dra ham gjennom søla fra pågripelsen i februar 2014 frem til starten av rettssaken i januar i 2017. En livslang kamp mot landets verste forbrytere med livet som innsats er over. Men ikke som han hadde tenkt – som pensjonist med heder og ære i behold. Den verste av de verste. En purk som ble skurk. En samfunnsfiende. En som storsamfunnet vil sperre inne i 21 år. 

			Derfor en liten tåre – om så bare for et sekund. 

			

			Men ett sekund kan inneholde mye. Som en refleksjon over og tanke om alt han har opplevd i karrieren og i livet, som startet med oppveksten på Nesodden utenfor Oslo. 

			Sjøen slår inn på tre kanter på Nesodden-­landet. Det gjør noe med interessene til Eirik som tenåring, og han blir opptatt av det som er i vannet, det som flyter i vannet, og det som kan tas opp av vannet. Han tar dykkersertifikat som 16-­åring og skaffer seg båt. Snart får han oppdrag med å hente gjenstander opp av vannet mot betaling. Og kontantene sparer han. Eirik har vært nøysom hele livet – i motsetning til Gjermund Mack Thorud som blir født i Asker i 1966 når Eirik er ni år gammel. 

			Gjermund er åpen i politiavhør og i rettssakene om livet sitt. Han lever sine første år sammen med mor og far i Lysaker. Foreldrene skiller seg i 1971, og Gjermund flytter til Løten sammen med moren og to søstre. Her går han på barne- og ungdomsskole, får tilpasningsproblemer og begynner tidlig å skeie ut. Bare ni år gammel tar han sitt første drag av en sigarett, og den første snadda med rev suger han inn som 12-­åring. 

			På Nesodden handler livet om noe helt annet. Eirik lever sammen med foreldrene og sin lillesøster, og blir tidlig interessert i kjøretøy, alt som rister, vibrerer og slipper ut eksos. 

			– Vi kjørte trimmede mopeder på skogsveier på Nesodden, og var en pest og en plage for det lokale politiet, smiler Eirik.

			Interessen for kjøretøy og spesielt motorsykler har han beholdt hele livet, og han har eid Harley Davidson-­motorsykler og amerikanske biler. Ellers har han drevet med fisking og jakt, og fortsatt har han kontakt med gutta han vokste opp sammen med.

			Etter en ungdomstid med ekstrajobb som avisbud tar Jensen elektrofag på yrkesskolen i Ås. Men han finner raskt ut at elektriker ikke er drømmejobben. I stedet blir han fascinert av Forsvaret og kommer inn på befalsskolen i 1974.

			– En guttedrøm. Mange harde fysiske og psykiske tester og prøvelser, men veldig givende, forteller han.

			Han ser for seg en lang karriere i Forsvaret, men en dag oppdager han en annonse for aspiranter på politiskolen. Han søker og kommer gjennom nåløyet i de ulike testene i 1977, og tar et ettårig broilerkurs, som han kaller det. Året etter er han snart 21 år og blir ansatt som aspirant på Pipervika politistasjon i Oslo.

			– En svær leilighet som er bygget om til politistasjon – akkurat som i TV-­serier, forteller Jensen.

			Cappelen betrakter oppveksten sin som vanskelig, blant annet får han aldri noen ting hjemme, det kan være én bukse i året. Derfor blir det en liten besettelse å kjøpe ting til seg selv når han får penger mellom hendene som voksen. Han fullfører knapt ungdomsskolen og jobber i stedet på en bensinstasjon.

			– Her stjeler jeg penger og sigaretter, forteller Cappelen. 

			Som ungdom flytter han tilbake til Lysaker og begynner å selge hasj. Han blir med i en vennegjeng som røyker og selger hasj, og etter hvert tjener Cappelen gode penger på hasjsalget. I gjengen blir han god venn med ham som senere kalles rørleggeren.

			Jensen jobber på ordensavdelingen og går mye fotpatrulje i Vika i det han betrakter som Donald Duck-­uniformer. Det er før de får båtlua som de benytter i patruljebilene. De har ansvaret for Slottsparken, der det går i rødsprit og spylervæske. Narkotika er nesten ikke å se.

			– Selv om du kommer i uniform, må du regne med å bli utfordret. Det viktigste er hvordan du fungerer i gata, at du kan ta imot en støyt og stå på videre, sier Jensen. 

			I 1980 og 1981 går han på Politiskolen igjen for å ta tilleggsutdannelse. Etterpå er det rett tilbake til Vika, der han trives. Etter hvert dukker narkotika-­utfordringene opp i Slottsparken og områdene rundt. Jensen legger vekk gummikølla og Donald Duck-­uniformen, for den er så «jæskla vanskelig å løpe i», og ikler seg sivil.

			– Det åpner en ny verden for meg. 

			I slitte klær sklir Eirik inn i miljøene. Innsatsen døgnet rundt gir resultater. Og resultater gjør ledelsen fornøyd. Så lenge ledelsen er fornøyd, er alle fornøyd.

			Jensen synes kampen mot narkotika er spennende. Og han liker å snakke med folk i miljøene, skape tillit og få informasjon. Dialog. En egenskap han får bruk for når han avanserer fra ordensavdelingen til etterforskning på Sentrum politistasjon. Innbrudd, vold og spritsmuglere. Han begynner å verve kilder. For å få vite om alle som flasher penger i 1980-­tallets jappetid. Lytte, forstå, hjelpe. Fortelle hvor grensene går.

			– Av og til må politiet være tøffe i trynet for å sette grenser. Men det er dette politiarbeid dreier seg om. 

			Mange ganger møter han kilder alene. Slik er det enklere å oppnå tillit og få informasjon. Røyken og kaffekoppen er viktig. Dialogmodellen. Og Eirik får informasjon, så mye at han ser for seg å verve informanter i de fleste miljøer. 

			På midten av 1980-­tallet tar Cappelens hasjsalg stadig mer av, og han omsetter i kilosklassen. Han oppnår kontakt med personer som smugler hasj til Norge, og han drømmer om stadig større fortjenester.

			Eirik blir ansett som en dyktig snut. Den innovative politisjefen Knut Holen gir ham tilbud om å jobbe i Uropatruljen i 1987. Prestisjegruppa og spydspissen mot narkomiljøet. 

			– Det er en frisk kultur. Vi jobber døgnet rundt. Å tilhøre dette miljøet gir ekstra pondus. Det åpner dører. Vi blir fryktet, det gir gode resultater bare man bruker det riktig. Det må være en gjensidig respekt mellom politi og kjeltringer, mener Eirik.

			Informantinstruks finnes ikke. Erfaring og gefühl brukes i samkvemmet med informanter. Truls Fyhn er en markant leder for narkotikaseksjonen. Han ber mannskapene fokusere på de tyngste kriminelle, de oppover i hierarkiet. «De verste er ofte de beste», er Fyhns motto. De tyngste kriminelle sitter på mest informasjon. Det medfører at informantene selv er kriminelle, noe politiet må akseptere for å få best mulig informasjon.

			– Den samfunnsmessige gevinsten er viktigst, hevder Jensen. 

			I 1987 blir Cappelen varetektsfengslet for første gang. Ikke for narkotika, men for å ha stjålet en haug med dunjakker. Samtidig er samboeren høygravid.

			Året etter blir en omveltning for både Eirik og Cappelen.

			Omega er navnet på den nye spesialgruppen som skal verve informanter. Jensen er en av fem betjenter som jobber døgnet rundt med å samle informasjon. Ofte overnatter de på jobben, og det er mange mennesker å holde styr på. 

			

			– Det er frihet under ansvar. Ingen ledere fotfølger oss. Hvis det skjer kompliserte ting, snakker vi med jurister eller statsadvokaten. Det kan eksempelvis dreie seg om strafferabatt for de som hjelper politiet, sier Eirik.

			Cappelen får sin første narkotikadom på fire års fengsel i 1989.

			Året etter øker trefningene mellom MC-­klubbene. Jensen involveres i MC-­prosjektet, der Jensen benytter samme arbeidsmetoder som tidligere for å komme på innsiden av de lukkede miljøene. Det er en krevende utfordring. Og for å samle mer kunnskap søker Jensen på et undercoverkurs i Danmark i 1993. Kurset holdes for politifolk i Norge, Sverige og Danmark og bare 20 av 70 søkere kommer inn. Blant annet ved å bestå en psykologitest blir Jensen akseptert. En av Oslo-­politiets ringrever, Øyvind Olsen, er en av lærerne på kurset.

			På læreplanen står blant annet det å skrive kodede meldinger til informanter.

			Et såkalt blomsterspråk. 

			Det er en måte å kommunisere med informanter og kriminelle på. Hvis telefonen blir avlyttet eller sjekket av farlige, kriminelle folk, kan det være viktig å ha kommunisert i koder. Det finnes ikke et eget blomsterspråk som alle skal benytte, og det er opp til den enkelte i politiet å finne sin egen variant.

			Cappelen slipper ut fra soning i 1991. Han oppsøker straks det gamle misbruker­miljøet. Erkjenner at han ikke har noen bremser og kjører på med sterkere stoffer som heroin og kokain ispedd fest og moro – og havner fullstendig på heroinkjøret. Cappelen er nå et velkjent navn for politiet, og det tar ikke lang tid før han blir siktet i en ny narkotikasak. Fra mars til mai 1992 sitter han i varetekt for å ha innført og solgt omkring hundre kilo hasj. Rettssaken i januar 1993 ender med frifinnelse – men allerede i mars er politiet på jakt etter ham igjen.

			Cappelen raser rundt i Oslos gater med Golfen sin og har politiet på hjul. Politiet har merket seg at Cappelen og to andre i miljøet også er involvert i amfetamin. Plutselig kjører Cappelen ned i den underjordiske garasjen under Oslo Plaza hotell. Politiet observerer at han tydeligvis er ute for å møte noen. En kjent størrelse i Oslos underverden. Brått vender Cappelen imidlertid tilbake til garasjen, setter seg i Golfen og raser ut. Når han kommer ut i rundkjøringen foran hotellet, bestemmer politiet seg for å aksjonere. De braser en sivil politibil rett inn i Golfen og smadrer siden på den. En forskrekket Cappelen klarer å komme seg ut av bilen og forsøker å stikke av, men blir innhentet av spanerne. En av de som klikker på ham håndjern, er en fremadstormende og ambisiøs politimann. Eirik Jensen.

			Cappelen blir plassert på glattcelle, der han ligger og svetter ut abstinensene. Her blir han oppsøkt av politi­veteranen Øyvind Olsen, som raskt forstår at Cappelen har mye informasjon om mange – og at han er villig til å snakke. Olsen mener Cappelen kan bli en verdifull informant, men har ikke selv tid til å håndtere ham. Han står i gangen på politihuset og tenker på hvem han skal gi oppdraget til – når Eirik kommer ruslende nedover korridoren. Det slår Olsen umiddelbart at Eirik er rette mannen, og han møter Cappelen på cellen kort tid etterpå.

			Cappelen viser seg straks å være en hyperaktiv informant. En som gjerne vil bidra. En som synes det er stas å hjelpe politiet. En som insisterer på å få kodenavnet GT007. Gjermund Thorud agent 007. Politiet har ikke noe formelt informantregister, og det lages et håndskrevet kartotekkort på ham  som oppbevares i safen på politihuset.

			Eirik vet av erfaring at det må være en viss kjemi mellom ham og informanten. Et tillitsforhold som bygges fra bunnen av. Eirik ber aldri Cappelen om å slutte som kriminell, ellers har han knapt bruk for ham som informant. Politiet kan egentlig ikke tilby mye til informantene til gjengjeld for viktig informasjon. Det er et kynisk spill. Men Eirik har alltid vært den som har strukket seg langt for å hjelpe de som hjelper. Han ønsker ikke å bruke en person for så å etterlate ham i grøfta. Slik blir han sosialarbeider og informantbehandler samtidig. Og Cappelen har åpenbart behov for hjelp med sine store stoffproblemer. Eirik begynner å oppsøke Cappelen på cellen og hjemme etter løslatelsen – for å få informasjon og for å hjelpe. Og Cappelen bidrar. Så mye at han blir hektet på spillet og utvikler det som kalles agentsyndrom, der han blir overivrig og står i fare for å ta for stor risiko.

			Cappelens tid i varetekt skal ende med en av de mest spektakulære politiaksjonene noensinne. 

			«Fengselsmiljøer er tøffe, og folk som sitter inne, snakker fortrinnsvis om det eneste de har felles, nemlig forbrytelser. Hvis man er inne til soning og ikke klarer å gjøre seg selv usynlig, eller opptre så skremmende at folk holder respektfull avstand, er man nødt til å blåse seg opp, gjøre seg større enn man er. Det valgte Cappelen å gjøre. Han fortalte om sine eskapader og sine forbindelser, og det var ingen grenser for hva han kunne fikse. Han var ikke så forsiktig med hvem han skrøt til. Noen av disse var riktig farlige folk. Nordlandsmafiaen», skriver Torgrim Eggen i boken Forbindelsen.

			Cappelen skryter til andre innsatte at han kan skaffe amfetamin av høy kvalitet i Nederland. Noen innsatte snapper opp dette og gir informasjonen videre til Nordlandsmafiaen, der den beryktede og råtøffe Gunnar Evertsen regjerer.

			På sensommeren 1993 har Cappelen vært på frifot en stund når han får besøk av to fra Nordlandsmafiaen hjemme. Banden betraktes som uberegnelige og farlige. De har en stund hatt problemer med å skaffe amfetamin, og nå får værsågod Cappelen holde det han skryter av og skaffe hundre kilo. Cappelen oppfatter det som grove trusler og frykter å bli kidnappet eller at det vil gå utover samboeren og sønnen på fem år dersom han ikke gjør som de krever. Han har aldri drømt om å havne i klammeri med disse hardbarkede kriminelle, og vil ikke være med på en slik smugleroperasjon. I desperasjon oppsøker han Eirik Jensen – som vil beskytte informanten sin. Dilemmaet er hva som kan skje med Cappelen dersom han ikke gjennomfører det Nordlandsmafiaen krever. Eirik diskuterer problemstillingen med politimester Willy Haugli og kriminalsjef Truls Fyhn, som får nødvendige klareringer fra statsadvokaten og riksadvokaten om å legge en plan for å fakke Nordlandsmafiaen ved hjelp av Cappelen. Dette er en gjeng de har vært ute etter lenge og gjerne vil sende i buret. Samtidig som det settes i gang spaning og avlytting av banden, legges det konkrete planer for en aksjon som skal knekke Nordlandsmafiaen.

			Cappelen setter seg i bilen sammen med Gunnar Evertsen og en person til fra Nordlandsmafiaen, og de kjører fra Oslo til Amsterdam. Politiet følger etter bilen samtidig som de har spanere på plass i Nederland, blant annet Eirik. Med nervene i høyspenn kontakter Cappelen en av sine leverandører, som faktisk klarer å skaffe et stort kvantum amfetamin i løpet av noen dager mens Cappelen venter i spenning.

			Banden har leid et Cessna småfly med pilot som skal smugle det første partiet på 13 kilo til Norge. Politiet klarer å snappe opp at lasten skal droppes i Olstadtjernet ved Lillesand. Det blir noen dagers campingliv for både politi og røvere mens de venter på flyet. Når det durer i flymotor, klatrer en politimann opp i et tre og videofilmer flyet, som dropper bagen med narkotika i tjernet. Kjeltringene er kjappe med å fiske opp bagen, kaste campingutstyret i bilen og rase av gårde. Minutter senere møter de en mur av politibiler og blir tatt på fersken.

			Hele banden, som med stort og smått teller tolv personer, blir arrestert. Hovedmannen, Gunnar Evertsen, får 15 års fengsel og resten får også lange straffer. Under rettssaken belyser forsvarerne problemstillingen om at politiet benyttet en informant, og at aksjonen egentlig er en ulovlig politi­provokasjon. Banden mistenker helt klart Cappelen for å ha lurt dem i en felle i samarbeid med politiet.

			Uansett er aksjonen en kjempesuksess for politiet. Eirik får betydelig økt status på politihuset og ros av politimesteren. Og Eirik føler at her har han virkelig fått en verdifull informant. Samtidig som Cappelen får utbetalt 70 000 kroner av politiet for dekning av sine utgifter, føler han presset etter å ha vært med på å felle banden. 

			Etter flydroppsaken blir Cappelen småparanoid og storbruker av heroin. Han forskanser seg i en leilighet i Oslo sentrum med svarte plastsekker foran vinduene og ser på alt som rører seg utenfor med kikkert. Dypt fortvilet ringer Cappelens far til Eirik i 1995 og ber om hjelp til sønnen. Eirik tar ham med til en avrusingsklinikk i Spania, der han oppholder seg i en uke. Etter hjemkomst får Cappelen et implantat som gjør at han stryker med hvis han tar heroin. Endelig klarer han å kutte ut rusen en periode. I 1997 blir han samboer med en ny kvinne, og i løpet av noen år får de en sønn og en datter.

			– Eirik har reddet livet mitt, erkjenner Cappelen.

			For Eirik går mesteparten av 1990-­tallet med til å bekjempe den store nordiske MC-­krigen som herjer i flere år før fredsavtalen i 1998. I tillegg ligger de kriminelle innvandrergjengene i konstant krig. Oslo-­politiet står overfor stadig større utfordringer fra kriminelle både i utlandet og i Norge. På høyeste nivå blir det bestemt at det skal startes et topphemmelig politiprosjekt for å verve informanter og få innsideinformasjon om det som foregår i de stadig råere miljøene. Eirik Jensen får oppdraget med å lede prosjektet.

			I 2000 tar Cappelen kontakt med Eirik, og erklærer seg rusfri med et nytt og bedre liv med egen familie. Han kan gjerne tenke seg å bidra med informasjon igjen.

			– Cappelen forteller at han vil ha livet sitt på skinner, og driver med import av klokker fra Sveits og Nederland. Han selger kunst og bilder, driver med biler og aksjer. Alt virker i orden med ham, og jeg lytter til det han har å fortelle. Han blir en verdifull kilde, sier Jensen.

			Han er nå sjef for Spesielle Operasjoner etter at personspaningen slås sammen med uropatruljen, og har nedskrevet Cappelen fra informant til kilde etter alle narkotikaproblemene på 1990-­tallet.

			– Dette er en slagkraftig enhet med masse kompetanse, mener Eirik. 

			Men han klarer ikke å være en sjef som sitter bak skrivebordet. Å fylle ut skjemaer og skrive rapporter overlater han til andre. Eirik jobber i felten med kilder og informanter. Det ligger i hans DNA.

			– Det irriterer mange at jeg ikke sitter bak skrivebordet, men det er også en gave. Noen må være ute blant verstingene og prøve å forstå dem, ellers har ikke politiet mulighet til å løse utfordringer, mener Jensen.

